Elisabeth Jean Finant (alitambulika sana kwa jina la kisanii kama Abeti Maskini; 9 Novemba 1954 - 28 Septemba 1994) alikuwa mwanamuziki maarufu wa dansi kutoka Jamhuri ya Kidemokrasia ya Kongo. Katika Afrika Mashariki alijulikana sana kwa kuimba Kiswahili, hasa ule wimbo wake wa "Likayabo" (Manjano na amdalasini). Abeti alikuwa chotara kama Jolie Detta, baba yake mzazi akiwa ni mchanganyiko wa Mkongomani na Mbelgiji. Abeti alikuwa fundi wa muziki akiwa katika umri mdogo sana ambao hakuna aliyetegemea hasa kwa jinsia yake. Mbali na hapo, alifanikiwa kuwawezesha wasanii waliokuja kuwa wakubwa baadaye, Mbilia Bel na Tshala Muana. Mbilia alikaa katika chungu cha Abeti na kupikwa vilivyo kuanzia kuimba hadi kunengua kuanzia mwaka 1976 hadi 1981. Tshala Muana yeye kuanzia mwaka 1978 hadi 1979. Yondo Sister alipikwa na Abeti katika mwaka 1986. Mwingine ni mwanamama Abby Surya (1984 - 1986). Kwa upande wa wanaume ambao walifanya kazi na kuinuliwa na mwanamama huyu ni pamoja na Malage De Lugendo, Lokua Kanza na Komba Bellow. Ujuvi wa muziki wake ulipelekea wasanii wengine wa muziki wa soukous kama Aurlus Mabele kupenda kazi za Abeti kupita kiasi.